กองทัพบก สนับสนุนเตียงเครื่องนอนจัดตั้งโรงพยาบาลสนามในหลายจังหวัด รองรับผู้ป่วยติดเชื้อโควิด-19
พันเอกหญิง ศิริจันทร์ งาทอง รองโฆษกกองทัพบก เปิดเผยว่า กองทัพบกยังให้การสนับสนุนกำลังพลและยุทโธปกรณ์ ในการจัดตั้งโรงพยาบาลสนามตามจังหวัดต่างๆ หลายพื้นที่ รวมทั้งการสนับสนุนอุปกรณ์ให้กับโรงพยาบาล เพื่อเตรียมรองรับผู้ป่วยติดเชื้อโควิด-19 ในแต่ละพื้นที่อย่างเต็มศักยภาพ โดยมีการดำเนินการแล้วในหลายพื้นที่ อาทิ โรงพยาบาลสนามจังหวัดเชียงใหม่ ซึ่งกองพลทหารราบที่ 7 และมณฑลทหารบกที่ 33 ส่งกำลังพลเข้าช่วยลำเลียง พร้อมติดตั้งเตียงนอนและเครื่องมือในการดูแลผู้ป่วย ณ ศูนย์ประชุมและแสดงสินค้านานาชาติเฉลิมพระเกียรติ 7 รอบ พระชนมพรรษา ตำบลช้างเผือก อำเภอเมือง ซึ่งจังหวัดเชียงใหม่ ได้จัดโรงพยาบาลสนามและเปิดให้บริการ สามารถรองรับผู้ติดเชื้อได้ขั้นต้น 400 เตียง และขยายได้ถึง 1,000 เตียง ปัจจุบันกำลังพลจิตอาสายังคงเข้าช่วยอำนวยความสะดวกในพื้นที่โรงพยาบาลสนามต่อเนื่อง นอกจากนี้ ยังได้สนับสนุนเตียงเหล็ก ที่นอนและอุปกรณ์เครื่องนอนจำนวน 200 ชุด ให้กับโรงพยาบาลสนามของกรุงเทพมหานคร ณ โรงพยาบาลผู้สูงอายุบางขุนเทียน ขยายขีดความสามารถในการรองรับผู้ติดเชื้อโควิด-19 จากเดิม 300 เตียง เพิ่มอีก 200 เตียง โดยได้ขนส่งอุปกรณ์ดังกล่าวจากกรมพลาธิการทหารบกไปยังโรงพยาบาลผู้สูงอายุฯเรียบร้อยแล้วเมื่อวันที่ 11 เมษายนที่ผ่านมา ส่วนที่จังหวัดประจวบคีรีขันธ์ ศูนย์การทหารราบ สนับสนุนเตียงสนาม 70 ชุดพร้อมเครื่องนอนให้กับโรงพยาบาลหัวหิน เพื่อจัดตั้งโรงพยาบาลสนาม ณ วิทยาลัยเทคโนโลยีพณิชยการหัวหิน รองรับผู้ป่วยโควิด-19สำหรับความคืบหน้าในการจัดเตรียม สถานที่โรงพยาบาลสนามของกองทัพบกในพื้นที่กรุงเทพมหานครคือ ที่กรมทหารปืนใหญ่ต่อสู้อากาศยานที่ 1 ถนนแจ้งวัฒนะ รองรับได้ 200 เตียง ปัจจุบันกองทัพบกได้ส่งทหารช่างเข้าปรับปรุงอาคารจำนวน 5 หลังในพื้นที่ดังกล่าว ที่จะใช้เป็นอาคารนอน ห้องน้ำ รวมถึงอาคารที่ใช้เป็นสถานที่ทำงานและที่พักของบุคลากรทางการแพทย์และได้ดำเนินการติดตั้งรั้วโดยรอบโรงพยาบาลสนามเรียบร้อยแล้ว ทั้งนี้ ภาพรวมขณะนี้กองทัพบกได้จัดเตรียมโรงพยาบาลสนามเพื่อรองรับผู้ติดเชื้อโควิด-19 ไว้แล้วจำนวน 12 พื้นที่ทั่วประเทศสามารถรองรับได้ 2,220 เตียง อย่างไรก็ตาม กองทัพบกจะดำรงการช่วยเหลือและสนับสนุนอุปกรณ์ให้กับหน่วยงานในการจัดตั้งโรงพยาบาลสนามประจำจังหวัด รองรับการดูแลประชาชนและผู้ติดเชื้ออย่างดีที่สุด